CELEX: 32012D0769
Language: ro
Date: 2012-12-04 00:00:00
Title: 2012/769/UE: Decizia de punere în aplicare a Consiliului din 4 decembrie 2012 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată

12.12.2012   
            
            
               RO
            
            
               Jurnalul Oficial al Uniunii Europene
            
            
               L 338/27
            
         DECIZIA DE PUNERE ÎN APLICARE A CONSILIULUI
   din 4 decembrie 2012
   de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
   (2012/769/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 291 alineatul (2),
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisoarea înregistrată de Secretariatul General al Comisiei în data de 12 aprilie 2012, Polonia a solicitat autorizația de a prelungi aplicarea unei măsuri de derogare de la punctul 14 din articolul 287 din Directiva 2006/112/CE, pentru a continua scutirea de plata TVA a persoanelor impozabile a căror cifră de afaceri anuală nu depășește echivalentul în moneda națională al sumei de 30 000 EUR la cursul de schimb de la data aderării Poloniei la Uniune. Prin această măsură, persoanele impozabile respective ar continua să fie scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
         
               (2)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisori datate 17 și 18 iulie 2012, cu privire la cererea înaintată de Polonia. Printr-o scrisoare datată 19 iulie 2012, Comisia a informat Polonia că dispune de toate informațiile necesare pentru a analiza solicitarea.
            
         
               (3)
            
            
               În conformitate cu articolul 287 punctul 14 din Directiva 2006/112/CE, Polonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 10 000 EUR la cursul de schimb din ziua aderării sale la Uniune.
            
         
               (4)
            
            
               Prin Decizia 2009/790/CE a Consiliului din 20 octombrie 2009 de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (2), Polonia a fost autorizată, până la data de 31 decembrie 2012 și ca măsură de derogare, să scutească de plata TVA persoanele impozabile a căror cifră de afaceri anuală nu depășește echivalentul în moneda națională a 30 000 EUR la cursul de schimb din ziua aderării sale la Uniune. Dat fiind că acest prag mai ridicat a avut ca efect reducerea obligațiilor în materie de TVA ale celor mai mici întreprinderi, care pot opta în continuare pentru regimul normal de TVA în conformitate cu articolul 290 din Directiva 2006/112/CE, Polonia ar trebui să fie autorizată să aplice măsura pentru o nouă perioadă limitată.
            
         
               (5)
            
            
               În propunerea sa din 29 octombrie 2004 de Directivă a Consiliului de modificare a Directivei 77/388/CEE, în prezent Directiva 2006/112/CE, în vederea simplificării obligațiilor privind taxa pe valoarea adăugată, Comisia a inclus dispoziții al căror scop este de a permite statelor membre să fixeze plafonul cifrei de afaceri anuale aferent regimului de scutire de TVA la cel mult 100 000 EUR sau echivalentul în moneda națională, cu posibilitatea actualizării acestei valori în fiecare an. Cererea de prelungire depusă de Polonia este conformă cu această propunere.
            
         
               (6)
            
            
               Din informațiile furnizate de Polonia, măsura a condus la o reducere estimată de aproximativ 0,14 % a valorii totale a veniturilor bugetare din TVA.
            
         
               (7)
            
            
               Măsura de derogare nu va avea niciun impact negativ asupra resurselor proprii ale Uniunii provenind din TVA.
            
         
               (8)
            
            
               Prin urmare, Decizia 2009/790/CE ar trebui modificată în consecință,
            
         ADOPTĂ PREZENTA DECIZIE:
   Articolul 1
   La articolul 2 din Decizia 2009/790/CE, data „31 decembrie 2012” se înlocuiește cu data „31 decembrie 2015”.
   Articolul 2
   Prezenta decizie produce efecte de la data notificării.
   Articolul 3
   Prezenta decizie se adresează Republicii Polone.
   
      Adoptată la Bruxelles, 4 decembrie 2012.
      
         
            Pentru Consiliu
         
         
            Președintele
         
         V. SHIARLY
      
   
   
      (1)  JO L 347, 11.12.2006, p. 1.
   
      (2)  JO L 283, 30.10.2009, p. 53.